Ust-Luga har en viktig terminal for kull og gjødsel. Den ble bygd fra 1997, delvis for å slippe å frakte last over land i de baltiske stater. President Vladimir Putin påskyndet byggingen, og han åpnet anlegget i 2001. En 3 700-meter lang anløpskanal er dyp og stor nok til å kunne ta imot skip på 150 000 tonn og noe mer. I mai 2008 bekreftet Putin at Ust-Luga skulle bli endepunkt for den planlagte Annen baltiske oljeledning (Балтийская Трубопроводная Система 2, БТС-2), en oljetransportrute som unngår å krysse gjennom Belarus.